google/wiki40b huggingface dataset:
Leonbergeris

Istorija

Leonbergo miesto tarybos narys Heinrich Essig (1808–1889) 1830 me. sugalvojo išvesti tokią šunų veislę , kuri atrodytų kaip liūtas Leonbergo miesto herbe. Iš pradžių kryžmino juodai baltą niūfaundlendą su senbernaru, vėliau šunims įliejo Pirėnų kalnų šunų kraujo. Pirmas šuo, pavadintas tikru „leonbergeriu“, gimė 1846 m. Iš pradžių leonbergeriai saugojo galvijus ir tempė krovinius. Po pirmojo pasaulinio karo buvo likę tik penki grynaveisliai leonbergeriai. Po antrojo pasaulinio karo išgyveno aštuoni šunys ir jie yra beveik visų dabartinių leonbergerių protėviai. Nors veislė nėra labai populiari, ją galima sutikti visame pasaulyje. Ypač jų daug Vokietijoje, Skandinavijos šalyse, Prancūzijoje. Šių šunų populiarumas pradėjo augti būtent po antrojo pasaulinio karo. Dabar naudojami paieškai ir gelbėjimui (gali gelbėti skęstančius kaip ir niūfaundlendai), kaip terapijos šunys. Šiuolaikinis leonbergeris – šeimos ir namų šuo, prisitaikantis prie šiandieninių sąlygų ir poreikių.
Oficialus standartas nustatytas 1949 m., atnaujintas standartas - 1996 m.

Fizinės savybės

Didelis, galingo sudėjimo, bet tuo pačiu ir elegantiškas, ir pakankamai lengvai sudėtas. Dažnai pagal išvaizdą maišomas su kaukazų aviganiu, tačiau tai absoliučiai kito būdo veislė. Ūgis: patinų 72–80 cm, kalių 65–75 cm. Svoris: patinų 54–77 kg, kalių 45–61 kg.
Sankanda žirklių tipo. Kaukolė kupolo formos. Akys rudos, žiūri švelniai, maloniai. Ausys nukarusios. Kaklas stiprus, be pagurklio. Skirtingai nuo kitų masyvių šunų, jie nesi seilėja, nebent kai kurie masyvesni patinai. Geri plaukikai, labai mėgsta vandenį.
Kailis vidutinio ilgio, vidutiniškai minkštas, atsparus vandeniui. Patinai turi ypatingai storą kailį ant kaklo ir krūtinės ląstos („karčius“), kurie galutinai susiformuoja 4 metų amžiaus šuniui. Kalių „karčiai“ mažiau pastebimi. Šeriasi, ypač pavasarį ir rudenį. Kailis geltonas, raudonas, rausvai rudas, smėlinis. Gali turėti juodymių. Visada turi juodą (ne rudą) kaukę. Uodega tankiai apaugusi, išaugusi žemai. Tarp kojų pirštų turi plėves.
Gyvena apie 7–10 metų. Dažnos ligos. Dauguma jautrūs tam tikriems vaistams, pvz., raminamiesiems, anestetikams. Linkę į klubo displaziją, kitas skeleto ligas.

Charakteris

Tai puikus šeimos šuo, kompanjonas. Labai draugiškas su vaikais, bet yra labai didelis ir gali žaisdamas netyčia juos sužeisti savo svoriu ar letena. Judresnis, negu dauguma kitų didelių veislių. Pasižymi aukštu intelektu, ištikimybe ir meile visiems besąlygiškai šeimos nariams. Būtina anksti sociologizuoti. Tinka kelionėms, ilgai nepavargsta. Iš prigimties nėra agresyvus, nebent nebuvo tinkamai auklėtas.
Leonbergeris – sodybų šuo, sunkiau ištveria šildymo sezoną gyvendamas bute atšiauresniame klimate. Idealiausios sąlygos – didelė aptverta teritorija ir galimybė laisvai įeiti į namus. Puikus sargas, gąsdinantis ne agresija, o galinga išvaizda.
Yahoo!

Yahoo! Inc. – JAV interneto paslaugų bendrovė. Šią bendrovę įkūrė Jerry Yang ir David Filo 1994 m. sausį.
Tai viena iš lankomiausių interneto svetainių pasaulyje, ypač populiari JAV.
2005 m. kovą „Yahoo!“ kompanija įsigijo „Flickr“ socialinį tinklą.
2013 m. gegužės 30 d. „Yahoo!“ paskelbė apie savo ketinimą įsigyti „Tumblr“ už maždaug 1,1 mlrd. JAV dolerių. Sandoris baigėsi 2013 m. birželio 20 d.
Struvės geodezinis lankas

Istorija

Seniausia Struvės geodezinio lanko dalis sudaryta 1816–1821 m. Vilniaus gubernijoje (projektavo ir jo matavimus organizavo estų kilmės caro armijos karininkas C. Tenneris (1783–1859). Estijos ir Latvijos teritorijoje 1822 m. privačia iniciatyva pradėtas trianguliacijos tinklo sudarymas truko iki 1831 m. Čia darbus organizavo Tartu universiteto profesorius F. G. W. Struvė (1793–1864), to paties universiteto astronomijos observatorijos vadovas. Struvės ir Tennerio trianguliaciniai tinklai buvo sujungti 1829 m., kai buvo išmatuota trianguliacijos grandinė tarp Pandėlio (Lietuva) ir Bristeno (Latvija). Matuojant šią grandinę svarbiausius lauko darbus atliko Vilniaus universiteto auklėtinis J. Chodzka (1800–1881).
Dienovidinio lankui skaičiuoti atrinktų trianguliacijos tinklų fragmentų matavimo rezultatus F. G. W. Struvė susistemino ir aprašė darbe „Arc du Méridien de 25°20'“. Remdamasis šiuo F. G. W. Struvės darbu, 1888 m. Žemės dienovidinio ilgį apskaičiavo geodezininkas A. Bonsdorfas.

UNESCO paveldas

1993 m. Suomijos žemės tarnyba ir Suomijos geodezijos institutas pasiūlė įamžinti kai kuriuos atrinktus išlikusius dienovidinio lanko geodezinius punktus kaip UNESCO pasaulio paveldo paminklus. Tai pirmasis tarptautinis sienas kertantis Pasaulio paveldo sąrašo objektas (įrašytas 2005 m.).
Nacionalinės žemės tarnybos prie Žemės ūkio ministerijos ir Vilniaus Gedimino technikos universiteto Geodezijos instituto siūlymu įamžinti trys Struvės dienovidinio lanko geodeziniai punktai – Meškonyse, Paliepiukuose (Vilniaus apskritis) ir Gireišiuose (Panevėžio apskritis).
LRT Radijas

Istorija

1926 m. birželio 12 dieną 19 valandą 1961 m banga iš Kauno radijo stoties į eterį nuskriejo šaukiniai: „Alio, alio – Radijo Kaunas – Lietuva!“. Pranešėjas Petras Spaičys, pasakęs „Labą vakarą“, perskaitė sveikinamąjį žodį, kelias ELTOS naujienas iš užsienio bei pranešimus iš krašto vidaus gyvenimo. Toliau lietuvių, esperanto, anglų, vokiečių ir prancūzų kalbomis buvo kartojamas tas pats šaukinys ir prašoma: „Kas girdite mus – atsiliepkite, parašykite!“ Nuo 1956 m., kai Lietuvoje pradėta transliuoti antroji radijo programa, iki 2003 m. rugsėjo 28 d. „LRT Radijas“ vadinosi „Lietuvos radijo pirmoji programa“. Po to iki 2012 m. liepos 27 d. ši programa vadinosi „Lietuvos radijas“.
Iki 2009 m. kovo 31 d. programa buvo transliuojama viduriniosiomis bangomis 666 kHz dažniu per Sitkūnų radijo stotį bei ultratrumposiomis bangomis, po to – tik ultratrumposiomis bangomis.
Mistika

Mistika (gr. μυστικος 'paslėptas, slaptas') – filosofinis ir teologinis mokymas ir pasaulėvokos būdas, pagrįstas emocijomis, intuicija ir iracionalumu. Įvairios mistinės doktrinos sutinkamos įvairiose pasaulio religijose ir tikėjimuose ir turi tuos pačius bruožus: siekia intuityvizmo ir simbolizmo, siūlo įvairių psichofizinių pratimų praktiką ar meditaciją, būtiną norint pasiekti nustatytą proto ir sielos būseną.
Mistikos šalininkai vadinami mistikais; jie linkę galvoti vadovaudamiesi intuicija ir iracionalumu, ypač tais atvejais, kai kalbama apie nematerialius daiktus. Mistikų nuomone, realumas nesuvokiamas protu ir suprantamas tik iracionaliu būdu, kuris įprastai priešinamas logiškam, moksliniam tikrovės supratimui.
Grimas

Grimas kinematografe ir televizijoje

Kino grimas turi savo specifiką. Jis turi būti suderintas su operatorių galimybėmis, su kino juostų, dabar – skaitmeninės technikos jautrumu, skiriamąja geba, apšvietimu.

Nespalviniame kine grimas buvo paremtas monochromine skale, šešėlių žaismu. Spalviniame kinematografe labai padidėjo atspalvių svarba. Spalvos ne tik koreguoja išvaizdą, bet ir didina raiškos galimybes. Stambūs planai reikalauja labai kruopštaus grimuotojų darbo.

Kruopštumo svarba darosi itin didelė įsigalint didelės raiškos televizijai. Dabar grimas turi būti itin nepriekaištingas.
Jonaičių seniūnija

Jonaičių seniūnija buvo Šilutės rajono savivaldybėje.
Kodavimas Diferencialiniu Mančesteriu

Diferencialinis Mančesteris (angl. Differential Manchester encoding) yra dvejetainio signalo kodavimo būdas, kai perduodant duomenis perduodama ir laikmačių susiderinimui reikalinga informacija.
Kauno puolamoji operacija

Situacija prieš operaciją

Pasibaigus Vilniaus puolamajai operacijai 3-iojo Baltarusijos fronto armijos (11-oji gvardijos, 5-oji, 31-oji, 33-oji ir 39-oji armijos, 5-oji gvardijos tankų armija ir 1-oji aviacijos armija) liepos antroje pusėje intensyviai kovėsi su Vokietijos kariuomene netoli Nemuno ir ruošėsi toliau pulti.
Tarybinei kariuomenei priešinosi feldmaršalo V. Modelio vadovaujamos Centro armijų grupės 3-ioji tankų armija ir 4-oji lauko armija. Pagal TSRS žvalgybos duomenis liepos pabaigoje Kauno kryptyje buvo sutelkti 10-ties pėstininkų, 2-jų tankų divizijų daliniai, 2 pėstininkų brigados ir 30 atskirų pulkų ir batalionų.

Planas

TSRS Vyriausiosios vadovybės būstinė numatė fronto daliniams užduotį atakuojant artintis prie Kauno, o ne vėliau kaip rugpjūčio 1-2 d. 39-ajai ir 5-ajai tankų armijoms atakuoti Kauną iš šiaurės, o 5-ajai ir 33-ajai armijoms – iš pietų ir užimti miestą, svarbų gynybos mazgą Rytprūsių prieigose. Pagal planą Rytprūsių sieną turėjo pasiekti rugpjūčio 10 d. ir užimti gynybines pozicijas, skirtas ruoštis atakuoti Rytprūsius.

Vokiečių planai

Rengdamasis gintis tuo pačiu metu nuo Balstogės puolamosios operacijos pietuose ir nuo puolimo ties Kaunu V. Modelis Raudonosios armijos puolimų stabdymui sutelkė turimus dalinius. Liepos vidurio vokiečių dalinių sąraše išvardinti daliniai iš daugelio vokiečių divizijų, bet daugelis jų buvo tik likučiai Centro armijų grupės junginių, kurie buvo apsupti ankstesniuose operacijos „Bagrationas“ etapuose.

Puolimas

Liepos 28 d. fronto kariuomenė pradėjo puolimą. Liepos 29 d. vakare Raudonoji armija buvo pažengusi pirmyn 5-17 km. Liepos 30 d. vokiečių pasipriešinimas Nemuno prieigose buvo palaužtas. 33-osios armijos ruože į spragą vokiečių gynyboje buvo įvestas 2-asis gvardijos tankų korpusas, kurio spartus artėjimas prie Vilkaviškio grėsė vokiečių daliniams apsuptimi Kaune. Vokiečiai iš Kauno pasitraukė.
Pasinaudojant tankų korpuso sėkme 33-osios armijos daliniai liepos 31 d. užėmė Vilkaviškį ir Marijampolę. 5-osios armijos daliniai įsiveržė į Kauną ir rugpjūčio 1 d. užėmė jį visą. Iki to momento 3-iojo Baltarusijos fronto kariuomenė buvo pažengusi pirmyn iki 50 km. Spraga vokiečių gynyboje jau buvo 230 km pločio. Buvo užimta daugiau kaip 900 kaimų ir miestelių.
Rugpjūčio mėn. 3-ioji vokiečių tankų armija buvo sustiprinta ir, vadovaujama generolo pulkininko Erhardo Rauso (Erhard Raus), pradėjo kontrapuolimą 3-iojo Baltarusijos fronto šiauriniame flange (operacija Doppelkopf). Vokiečių daliniai energingai atakavo ir vakaruose bei pietvakariuose nuo Kauno. 3-iojo Baltarusijos fronto kariuomenė atrėmė vokiečių atakas ir atakavo vokiečių užimtą teritoriją, paslinkdama frontą dar 30–50 km ir priartėdama prie vokiečių rengiamų gynybos įtvirtinimų į rytus nuo Raseinių, Kybartų ir Suvalkų.
Rugpjūčio 29 d. TSRS Vyriausiosios vadovybės įsakymu 3-iasis Baltarusijos frontas perėjo į gynybą. Pasibaigus Kauno puolamajai operacijai frontas pasiekė Rytprūsių sieną.
Vytautas Kindurys

Biografija

1965 m. baigė Vilniaus universiteto Ekonomikos fakultetą. 1971 m. ekonomikos mokslų kandidatas, disertacija „Pramonės įmonių darbuotojų skatinimo fondai socializme“. 
Nuo 1965 m. Vilniaus universiteto dėstytojas, 1978–1990 m. tarpfakultetinės Politinės ekonomijos, 1990–1992 m. Ekonomikos teorijos, 1992–1994 m. Paslaugų ekonomikos katedros vedėjas, nuo 1975 m. docentas

Mokslinė veikla

Mokslinių darbų pagrindinės kryptys: paslaugų ir draudimo rinkodara, Lietuvos paslaugų sferos raida globalizacijos ir integracijos sąlygomis.
Latveliai (Kretinga)

Etimologija

Yra du vietovardžio kilmės variantai: 1) kaimą įkūrė latvių kilmės naujakuriai; 2) pavadinimas kilo iš asmenvardžio Latvelis daugiskaitos formos.

Aplinkinės gyvenvietės

Senoji Įpiltis – 9 km
Plokščiai – 4 km
Dirgalis – 5 km
Laukžemė – 10 km
GRŪŠLAUKĖ – 3 km
DARBĖNAI –  8 km
Šlaveitai – 4 km
Kumpikai – 2 km
Kintų seniūnija

Žymūs žmonės

Pauruose gimė tautodailininkas, tapytojas Vytautas Rauktys, Poviluose – Mažosios Lietuvos visuomenės veikėjas, laikraštininkas Mikelis Ašmys, teisininkas, žurnalistas Jonas Endrikis Grigolaitis, Sakūčiuose – kunigas Martynas Kibelka, Stankiškiuose – Mažosios Lietuvos visuomenės veikėjas Vilius Endrikaitis, Uogaliuose – baidarių ir kanojų irklavimo daugkartinė Lietuvos čempionė Snieguolė Narevičiūtė-Šeršen, Mažosios Lietuvos visuomenės veikėjas Endrikis Šadagys, Žiaukose – Klaipėdos krašto visuomenės veikėjas, Šilutės miesto Garbės pilietis Jurgis Plonaitis, Žiniuose – Mažosios Lietuvos visuomenės veikėjas, kalendorių leidėjas Martynas Labutis.
Vainikai

Istorija

Vainikai įkurti po žemės reformos Karūnavos dvaro žemėje. Tarybiniais metais priklausė Josvainių apylinkei, buvo paukštininkystės tarybinio ūkio centrinė gyvenvietė.

Aplinkinės gyvenvietės

JOSVAINIAI - 4,5 km
Galulaukiai - 2 km
Karūnava - 2,5 km
Plaktiniai - 1,5 km
Graužiai - 1,5 km
LABŪNAVA - 2,5 km
Henrikas Herfordietis

Henrikas Herfordietis (Heinrich von Hervord, Henricus de Hervordia; ~1300 m. – 1370 m. spalio 9 d.) – vokiečių kronikininkas, dominikonų vienuolis, kilęs iš Herfordo Vestfalijoje.
XIV a. ketvirtajame dešimtmetyje įstojo į Mindeno vienuolyną. Išgarsėjo filosofiniais ir teologiniais traktatais. Parašė veikalą „Atmintiniausių įvykių sąvadas, arba kronika“ (Liber de rebus memorabilioribus sive Chronicon), kur aprašė įvykius nuo „pasaulio sukūrimo“ iki 1355 m. Rėmėsi daugeliu to meto šaltinių, tarp jų ir neišlikusia Branderburgo kunigaikščių kronika.
Rimgaudas Maleckas

Biografija

Fotografuoti pradėjo 1954 m. 1959 m. baigė režisūrą Kauno J. Gruodžio muzikos mokykloje, 1982 m. žurnalistiką Vilniaus universitete. 1963 m. su kitais įkūrė Kauno fotoklubą, jo pirmininkas.

Kūryba

Nuo 1959 m. dalyvauja parodose Lietuvoje ir užsienyje; individualios parodos Maskvoje – 1964 m., Kaune – 1968 m., 1991 m., 1997 m., 2000 m., 2004 m., Panevėžyje – 1999 m. Svarbesni kūriniai: „Ranka“ (1960 m.), „Gracija“ (1964 m.), serijos – „Apleistos kapinaitės“ (nuo 1999 m.), „Kauno senamiesčio sienos“ (nuo 2001 m.). Kūrybai būdinga modernizmo formalistinės krypties estetika, toninės dėmės, linijinė kompozicija, real. fragmentai paverčiami abstrakčiais vaizdiniais, teikiama reikšmės formų santykiui.
Airbus A320neo grupė

A320neo išskirtinumai

Naujoji programa turi ne tik atnaujintus variklius, tačiau ir naujus aerodinaminius paketus, didesnius lenktus sparnus, mažesnį svorį, didesnes bagažines rankiniam keleivių bagažui bei patobulintą oro filtravimo sistemą. Užsakovai galės rinktis tarp CFM International LEAP-1A ir the Pratt & Whitney PW1100G variklių.
Šie nauji patobulinimai, pasak Airbus, leis kuro išlaidas sumažinti 15 %, 8 % lėktuvo išlaikymo išlaidas, mažesnį skleidžiamo triukšmo lygį ir apie 10 % mažesnį išmetamo azoto monoksido lygį lyginant su Airbus A320 lėktuvais. Be to, naujieji lėktuvai galės nuskristi apie 900 km toliau už ankstesnius. Tai, jog lėktuvuose tilps 20 keleivių daugiau už A320 lėktuvus, leis sumažinti kuro išlaidas vienam keleiviui apie 20 %.
2016 m. sausio mėnesį Airbus turėjo užsakytus 4 508 tokius lėktuvus. Pirmasis A320neo lėktuvas iš gamyklos išriedėjo 2014 m. liepos 1 d, o pirmasis skrydis atliktas 2014 m. rugsėjo 25 d. 2015 m. lapkričio 24 d. šis orlaivis gavo jungtinę Europos aviacijos saugumo agentūros ir Federalinės aviacijos administracijos licenciją.
2016 m. sausio 25 d. pirmasis A320neo lėktuvas buvo pristatytas ir pradėjo savo komercinę veiklą Lufthansa kompanijoje. Iš viso 2016 m. pradžioje ši kompanija gavo 2 šiuos lėktuvus, o dar 116 buvo užsakyti.
Alfredas Franckaitis

Biografija

Gimė vokiškoje šeimoje, tačiau nuo kūdikystės gyveno Lietuvoje – Kybartuose, Virbalyje, nuo 1926 m. Kaune. 1940 m. Kaune baigė gimnaziją. 1941 m. sausio mėn. repatrijavo į Vokietiją. 1942–1944 m. tarnavo vermachte, triskart sužeistas, karo pabaigoje Čekoslovakijoje amerikiečių paimtas į nelaisvę, iš kurios greitai buvo paleistas. 1946–1952 m. studijavo evangelikų teologiją Erlangene, Fensteryje. 1952–1984 m. kunigavo Freištate (Žemutinė Saksonija). Nuo 1992 m. Lietuvos rašytojų sąjungos narys.

Kūryba

Vaikystėje puikiai išmokęs lietuvių kalbą, dar gimnazijoje ėmė rašyti eilėraščius vokiečių ir lietuvių kalbomis, Vokietijoje ėmė skelbti juos nuo 1952 m., Lietuvoje – prasidėjus Atgimimui: „Poezijos pavasario“ almanachuose, „Literatūroje ir mene“, „Dienovidyje“ ir kituose leidiniuose. Nuo 1988 m. buvo nuolatinis „Poezijos pavasario“ festivalių dalyvis.
Nuo 1956 m. leidžiamo metraščio „Heimatgruss“ („Tėviškės pasveikinimas“), kuriame būdavo skelbiami lietuvių rašytojų poezijos ir prozos kūrinių vertimai, sudarytojas, redaktorius ir leidėjas. Baltų draugijos Vokietijoje narys, jos vokiečių-lietuvių skyriaus pirmininkas. Išleido Jurgio Zauerveino poetinės kūrybos (rink. „Rūgštaus vyno eilėraščiai“ = Sauerwein-Gedichte 1993, vokiečių ir lietuvių k.). Vertė 332 lietuvių poetų kūrybą, tarp jų: Maironis, Vincas Mykolaitis-Putinas, Jurgis Baltrušaitis, Faustas Kirša, Salomėja Nėris, A. Jasmantas, Justinas Marcinkevičius ir kiti. Išvertė Juozo Grušo, Algirdo Landsbergio dramų.
Faradas

Faradas – SI sistemos elektrinės talpos matavimo vienetas. Pavadintas Maiklo Faradėjaus garbei.
Kondensatoriaus talpa lygi vienam faradui tada, kai sukauptas vieno kulono krūvis tarp elektrodų sukuria vieno volto potencialų skirtumą:
A = Amperas, V = Voltas, C = Kulonas, J = Džiaulis, m = Metras, N = Niutonas, s = Sekundė, W = Vatas
Faradas yra labai didelė talpa, todėl dažniausiai naudojamos farado dalys: mikrofaradai (μF), nanofaradai (nF) ir pikofaradai (pF).
1 °F = 1000 mF = 1000000 μF = 1000000000 nF = 1000000000000 pF 

1 μF = 1000 nF = 1000000 pF
Hučiai

Hučiai (arba Husiai, save pasivadinę „Dievo šalininkais“) – teologinė islamistų grupė, atsiradusi XX a. pb. Jemeno šiaurės Sados gubernijoje. Hučiais vadinamas ne vien Al-Huti klanas, bet plati daugiagentė ir bendraminčių teologinė grupuotė.
Hučių idėjiniu lyderiu buvo klano vadas ir pamokslininkas Badras al Dinas al Hutis (miręs 2010 m.). Al-Huti klanas laikomas pranašo Mahometo palikuonimis ir religiškai artimas zaidijų šiitų pakraipai. Jie pradėjo įgauti reikšmės po Zaidi imamato žlugimo 1962 metais. Badras al Dinas ir jo įtakingais veikėjais tapę sūnūs Huseinas, Yahya, Muhamedas ir Abdulmalikas 1990-aisiais pasisakė už zaidijų tikėjimo atgaivinimą, priešinosi salafizmui, pasisakė prieš JAV ir jos remiamos Saudo Arabijos politiką, ypač dėl pastarosios veiksmų pasienyje, nes tuomet dar nebuvo sutarta dėl Jemeno–Saudo Arabijos sienos. Hučiams pradėjus protestuoti sostinės Sanos mečetėse prasidėjo jų susidūrimai su valdžios atstovais. Jemeno prezidentas Ali Abdula Salehas tai galėjo palaikyti iššūkiu savo valdžiai. Hučiai pradėjo ginkluotai priešintis esą savigynos tikslais ir nuo 2004 m. buvo beveik nuolatiniame kariniame konflikte su oficialia valdžia. Jų vadas Huseinas Badras al Din al Hutis buvo sugautas ir nužudytas 2004 m. rugsėjį.
Centrinė Sanos valdžia padarė daug klaidų kovojant su hučiais, pavyzdžiui, žuvusio Huseino al Hučio kūno nuotraukas iškabino Sadoje ir jis galėjo atrodyti kankiniu dėl tikėjimo. Plačiai atakuojant hučių vietoves artilerija ir aviacijos smūgiais aplinkinėms gentims kilo įspūdis, kad atakuojamos ir jos, todėl jų nariai jungėsi į hučių gretas. 2010 m. šeštojo karo metu hučių grupuotės tiek sustiprėjo, kad galėjo atakuoti vyriausybės kariuomenės bataliono dalinį (~300 žmonių) naudodamos šarvuotą techniką bei rengė reidus į Saudo Arabijos teritoriją. 2011 m prasidėjus Arabų pavasariui prezidentas Ali Abdula Salehas buvo pašalintas. Suirute pasinaudoję hučiai 2011 m. kovą pradėjo kontroliuoti beveik visą Sados ir dalis gretimų provincijų, oficialiai pasivadino „Dievo šalininkais“ ir Beirute su „Hezbollah“ pagalba įkūrė savo TV stotį. 2014 m. vasarą jie įveikė Hašidų genčių federaciją ir užėmė Amrano guberniją. Taip pat sutriuškino sunitų Al-Ahmar klaną. Bendradarbiaudami su nuverstu Ali Abdula Salehu hučiai 2014 m. rugsėjo 21 d. po vidaus maišto užėmė sostinę Saną. Kartu jiems atiteko kariuomenės tankų, artilerijos ir priešlėktuvinių ginklų bei keletą raketinės ginkluotės vienetų.
Hučiai buvo remiami Libano „Hezbollah“ ir Irano, nors pastarasis tai visą laiką neigė. Kartu prie jų prisijungė Saleho pusės kovotojai. 2015 m. kovą hučiai užėmė Adeną, iš kurio išvaryti liepos mėn. Prieš juos ir prezidento Abdrabu Mansuro Hadžio paramai 2015 m. Saudo Arabija (kurios kariuomenė vykdė operacijas prieš hučius nuo 2009 m.) sukūrė arabų valstybių koaliciją ir nuo kovo mėn. įsikišo tiesiogiai į karą Jemene. Hučiai tvirtino, kad jų veiksmai yra revoliucija prieš korumpuotą vyriausybę ir kova su sunitų ekstremistais. 2017 m. gruodį buvęs prezidentas Ali Abdula Salehas atsiribojo nuo hučių, pasisakė už derybas su Saudo Arabijos koalicija ir buvo hučių sukilėlių nužudytas.
Limavadis

Istorija

V a. vietovę apgyvendino keltai.
Opšrūs

Paplitimas

Opšrūs paplitę visoje Europoje, išskyrus jos šiaurinius pakraščius, Azijoje, išskyrus jos šiaurines ir pietines dalis, Japonijos salyne.

Opšrų genties rūšys

Opšrų genties rūšys tarp biologų nebuvo daug diskutuota bei apie jų kilmę ir evoliuciją iki šiol žinoma nedaug. Gentyje išskirtos 3, o naujausiais tyrinėjimais linkstama manyti, kad egzistuoja 4 rūšys. Iš fosilijų išskiriamos dar 4 rūšys, gyvenusios dabartinės Europos teritorijoje. Visose rūšyse už pateles jų patinėliai didesni ir sunkesni. Tarp rūšių morfologiniai skirtumai labai menki, tad anksčiau visos šios rūšys buvo laikomos vienos opšrų (Meles meles) rūšies porūšiais - Meles meles meles, Meles meles canescens, Meles meles leucurus, Meles meles anakuma.

Kaukazinis opšrus (Meles canescens Blanford, 1875)

Kaukaziniai opšrūs paplitę Mažojoje Azijoje, Kaukaze, Libane, Sirijos šiaurės vakaruose, Irako šiaurės rytuose, Irano ir Afganistano šiaurinėse dalyse. Dėl jų statuso, kaip atskiros rūšies, tarp tyrinėtojų vyksta diskusijos, dalis jų mano, kad tai tik europinių opšrų (Meles meles canescens) porūšis, bet pagal naujausius atliktus tyrinėjimus – išskiriami kaip atskira rūšis (Meles canescens).

† (Meles hollitzeri)

Meles hollitzeri yra išnykusi rūšis, gyvenusi Europoje, kuri žinoma iš ankstyvojo pleistoceno fosilijų, kurios rastos Žemutinės Austrijos žemės Bad Deutsch-Altenburg miestelyje, esančiame pačioje rytinėje Austrijos dalyje, ir Vokietijos Tiuringijos žemės Untermaßfeld savivaldybėje.

† (Meles thorali)

Meles thorali žinomas tik iš vėlyvojo pleistoceno fosilijų, rastų pietvakarių Prancūzijos Dromo departamento Saint-Vallier miestelyje ir rytų Azerbaidžano Binagadžio rajone. Prie skruostų turėjo didelius dantis. Tai buvo tarpinė rūšis tarp europinių ir japoninių opšrų. Spėjama, kad iš jų ir yra kilę dabartinės dvi rūšys.

† (Meles iberica)

Meles iberica  žinomas iš Ispanijos Andalūzijos regiono Granados Cuenca de Guadix vietovėje rastų plioceno ir pleistoceno epochų fosilijų.

† (Meles dimitrius)

Meles dimitrius rūšies fosilijos iš vėlyvojo plioceno bei ankstyvojo pleistoceno epochų, rastų Graikijoje.

Opšraus žodžio etimologija

Kiauninių šeimos žvėrelį opšrų arba opšrą, opšrį, barsuką (Meles), latvių kalboje atitinka žodis âpsis, prūsų kalboje – ābzdus bei wūbzdus. Lietuviškas žodis opšrus, latviškas atitikmuo âpsis, prūsiškas ābzdus, wūbzdus – kitose indoeuropiečių kalbose atitikmenų neturi. Žodis opšrus mėginamas sieti su ápaḥ ‘darbas, veikimas’, lotyniškai – opus reiškia darbas.
Istoriniais laikais į lietuvių kalbą per lenkų ar rytų slavų kalbas atėjo tiurkų kalbų skolinys – barsukas (барсу́к). Turkiškai, kazachiškai, karačiajų-balkarų kalba opšraus atitikmuo yra borsuk, totoriškai – Бурсык (bursyk, barsyk), čagatajiškai – bursuk, azerbaidžaniečių kalba – porsuq. Tiurkų kalbose šis žodis reiškia pilkas (pagal pilką kailio spalvą), .
Nerėpa

Padavimuose

Dešiniajame Nerėpos krante yra Jučionių šaltinis (Kulautuvos girininkijos 22 masyvo, kvartalo Nr. 169 R dalyje). Jo vanduo buvo (tebėra) laikomas nepaprastu, gydomuoju bei šventu. Versmingoje upelio pakrantėje stūksojęs vadinamasis Karalaitės akmuo. Jis buvęs didelis, „žmogaus pavidalo". Pokario metais suskaldytas ir panaudotas statyboms. Apie Karalaitės akmenį buvo pasakojama, kad tai esanti iš liūdesio suakmenėjusi mergina, o šaltinis esąs jos ašaros. Iš seno vietovėje prie šaltinio (kai kada vadinamoje Milžinkapiu) stovėjęs kryžius. Šaltinis lankomas ir dabar.
Šalia upelio įsikūrusios gyvenvietės: Kulautuva, Jučionių k.
Vyturys (leidykla)

Vyturys – vaikų literatūros leidykla, specialios paskirties UAB, veikusi 1985–2001 m. Vilniuje, J. Tumo-Vaižganto g. 2.

Istorija

Leidžia ikimokyklinio, mokyklinio amžiaus vaikams bei jaunimui skirtą originalią ir verstinę grožinę, mokslo populiarinimo ir visuomeninę literatūrą, žaislines ir pramogines knygas. Per metus išleidžia 20-25 leidinius.